
Pakeisti Šiaulių miesto savivaldybės tarybos 2025 m. liepos 10 d. sprendimą Nr. T-327 „Dėl savivaldybės turto perdavimo panaudos sutartimi viešajai įstaigai Šiaulių regiono atliekų tvarkymo centrui“.

Lietuvos Respublikos vietos savivaldos įstatymo 15 straipsnio 2 dalies 19 punkte nustatyta, kad išimtinė savivaldybės tarybos kompetencija yra savivaldybei nuosavybės teise priklausančio turto savininko funkcijų įgyvendinimas įstatymų nustatyta tvarka. 
Šiaulių miesto savivaldybės taryba (toliau – Taryba) 2025 m. liepos 10 d. sprendimu 
Nr. T-327 „Dėl savivaldybės turto perdavimo panaudos sutartimi viešajai įstaigai Šiaulių regiono atliekų tvarkymo centrui“ sutiko perduoti pagal panaudos sutartį dešimties metų laikotarpiui Šiaulių miesto savivaldybei nuosavybės teise priklausantį ilgalaikį materialųjį turtą –vaizdo stebėjimo kameras viešajai įstaigai Šiaulių regiono atliekų tvarkymo centrui įstaigos įstatuose nurodytai veiklai vykdyti. Šiaulių regiono atliekų tvarkymo centras 2025-08-14 raštu Nr. SD-287 informavo apie pasikeitusį vaizdo stebėjimo kamerų poreikį ir prašo perduoti mažiau kamerų, nei buvo numatyta anksčiau. 
Atsižvelgiant Šiaulių regiono atliekų tvarkymo centro prašymą, reikia pakeisti Tarybos 2025 m. liepos 10 d. sprendimo Nr. T-327 priedą. Teikiamu Tarybos sprendimo projektu numatoma panaikinti 2025 m. liepos 10 d. sprendimo Nr. T-327 priedo 1 punktą, keičiama likusių priedo punktų numeracija, taip pat tikslinama perduodamo turto įsigijimo ir likutinė vertė, turto nusidėvėjimas.
Numatomos naujo teisinio reglamentavimo nuostatos. 
Naujos teisinio reguliavimo nuostatos nenumatomos.
Priėmus sprendimą, galimos pasekmės (tiek teigiamos, tiek neigiamos).
Priėmus sprendimą neigiamų pasekmių nenumatoma. Teigiamos pasekmės – pakeistas tarybos sprendimas sudarys sąlygas perduoti pagal panaudos sutartį ilgalaikį materialųjį turtą viešajai įstaigai Šiaulių regiono atliekų tvarkymo centrui įstaigos įstatuose nurodytai veiklai vykdyti.

Priėmus sprendimą, teisės aktai nekeičiami ir nepripažįstami negaliojančiais.

Sprendimo įgyvendinimui reikalingų priimti papildomų teisės aktų nenumatoma.

Sprendimui įgyvendinti lėšos nebus reikalingos.

Sprendimą inicijuoja Šiaulių miesto savivaldybės meras. Sprendimo projektą parengė Šiaulių miesto savivaldybės administracijos Turto valdymo skyrius. Tiesioginis rengėjas – Turto valdymo skyriaus vyr. specialistas Kęstutis Tamulevičius, tel. 8 41 383 447.

Numatomo teisinio reguliavimo poveikio vertinimas neatliekamas, nes sprendimo projektu nėra numatoma reglamentuoti iki tol nereglamentuotus santykius ar iš esmės keisti teisinį reguliavimą. 

